Proposta d'acord de poble per iniciar actuacions urgents per 
garantir el dret a l'habitatge a Premià de Mar 


El dret a l'habitatge ha estat en clara vulneració des de l’inici de la darrera crisi econòmica i l’esclat de 
la bombolla immobiliària. Anys després de l’inici de la crisi l’accés a l'habitatge segueix sent una de les 
grans preocupacions de la ciutadania i una de les àrees on les administracions públiques haurien 
d’incidir. Davant d’un mercat immobiliari que no pot garantir actualment la funció social de 
l’habitatge, davant d’un increment en forma de bombolla dels preus del lloguer i d’un probable nou 
cicle d’augment del deute hipotecari per part de particulars, creiem que cal actuar per garantir la vida 
digna de les persones. 

A Premià de Mar tenim una realitat particular: som una població densament poblada i urbanitzada i 
propera a l’àrea metropolitana de Barcelona, amb un parc d’habitatge antic i sense pràcticament cap 
habitatge públic o a preu social. A banda d’això, som una població amb un greu dèficit de zones verdes 
i amb manca d’equipaments, i això ens obliga a conjugar solucions que respectin el territori, l’actual 
planejament urbanístic i ,a la vegada, ens permetin obtenir habitatge social. Davant d’aquesta realitat i 
de l'emergència social que pateixen molts veïns i veïnes, proposem arribar a un acord marc 
d’actuacions prioritàries en aquest àmbit per part de totes les forces polítiques de l’Ajuntament de 
Premià de Mar. 

Actualment l’Ajuntament està elaborant un nou Pla Local d'Habitatge, amb una finalització prevista 
durant l’any 2020. Entenent el valor de la informació que aporta un Pla Local d’Habitatge, i a la vegada 
valorant la necessitat d’iniciar actuacions urgents per resoldre situacions d’emergència, proposem 
adoptar mesures de mínims i consens entre totes les forces polítiques. En el ben entès que l’habitatge 
és una problemàtica de ciutat que hauria de restar fora d’accions partidistes, i que és responsabilitat 
de tots els agents polítics prendre una postura en defensa del bé comú i dels interessos de tots els 
premianencs i premianenques, proposem adoptar els següents acords de poble en 3 eixos: 



1- Reforç tècnic àrea d’habitatge 


- Convocar les taules d’habitatge de manera mensual, amb un pla de treball calendaritzat que tingui 
en compte totes les accions d’aquest document. 

- Augmentar, fins a l’aprovació del Pla Local d’Habitatge , l’àrea d’habitatge de l’Ajuntament en una 
persona tècnica més. El Pla Local d’Habitatge determinarà si és necessari consolidar aquesta plaça o 
no. 

2- Recuperació urgent de nous immobles per a emergències 

- Iniciar converses de manera prioritària amb les entitats financeres que disposin d’habitatges buits al 
municipi per tal que aquestes les cedeixin de manera urgent a l’Ajuntament per tal d’iniciar contractes 
de lloguer social. 

- Iniciar una cerca proactiva d’immobles susceptibles de ser adquirits per part de l’Ajuntament 
mitjançant tanteig i retracte per augmentar el parc d'emergència. 

- Iniciar una campanya de sensibilització en contra els habitatges turístics il·legals i facilitar a la 
població informació per denunciar-los i, en cas d’efectuar sancions, recuperar per a ús social aquests 
habitatges. 

3- Planificació futura: habitatge social sense comprometre el territori 

- Contraure el compromís de no promoure noves edificacions d’habitatge a preu de mercat i 
únicament edificar nou habitatge en modalitat de lloguer social. 

- No edificar habitatge en un espai com Can Sanpere, la planificació urbanística del qual ha estat 
refrendada en consulta popular i aprovada al POUM, i que ha d’esdevenir un pulmó verd per a la 
població. 



- Iniciar l'estudi a la Taula d’habitatge de les ubicacions susceptibles d’albergar aquests nous 
habitatges socials, tenint en compte sempre criteris de no destrucció d’actuals o futures zones 
verdes / equipaments. 

- Planificar una línia de suport al lloguer social: amb ajudes per a la rehabilitacióó dels pisos i 
subvencions en l’IBI a les persones propietàries interessades i amb suport per a posar-los en lloguer 
social amb garanties. 


Signen els grups municipals de Crida Premianenca, ERC i ICV-EUiA 



